A Wechsel erdejének betelepítésére a 12. században került sor. 1216-ban a Kranichberg nemzetség megalapította az ágostonrendi apácakolostort. Kirchberget először 1232-ben említik és 1386-ban már mezővárosként hivatkoznak rá. A Szt. Wolfgang-templom első említése 1404-ből származik (ekkor még kápolnaként). 1472/73-ban a települést pestisjárvány sújtotta. Bécs 1529-es ostroma idején a települést, templomát és kolostorát felégették a törökök. A kolostort újjáépítették, de 1554-ben az apácáknak egy pestisjárvány elől el kellett menekülniük. 1656-ban III. Ferdinánd császár megerősítette Kirchberg mezővárosi jogait és címert adományozott neki. A következő évben a kolostort átépítették, ekkor nyerte el mai formáját. Bécs második ostromakor 1683-ban a lakosság a megerősített templomba és a kolostorba menekült, de a mezőváros megmenekült. Kirchberget utoljára 1713/14-ben sújtotta a pestis; ennek emlékére állították a főtéren a pestisoszlopot.